Vuê però o torni sul argoment par segnalâ il cors Intesîf di scriture Littera Gotica che ia associazion e fasarà a Zui, li del Polse di Cougnes, un puest maraveôs e sugjestîf.
Dai 14 ai 16 di Lui, Roberto Giurano e i mestris di Scriptorium Foroiuliense a svelaran i segrets par imparâ a scrivi cu la plume e cui penâi, ma a saran ancje moments par lezions teorichis e di aprofondiment. No mancjaran nancje i moments di confront e dibatit. E ae fin o podarês puartâ a cjase il biel diplome di frecuence, il kit, un ricuart che us restarà e soredut la antighe art dai amanuens.
Domenie ai 11 di Mai aes 15.30 te Ex Glesie di S. Francesc (Ingrès a gratis) la Arlef e sarà presinte a Vicino/Lontano cu la cunvigne
Dopo Babele. L’Europa e le Lingue
cun Corongiu Giuseppe, Pavatti Patrizia, Palermo Francesco
a moderin Cisilino William, Ziffer Giorgio
Il rispiet de diversitât linguistiche al è un valôr fondamentâl de Union europeane, tant che il rispiet dal om, dal jessi vierts a culturis diviersis e e de tolerance. La Cjarte dai dirits fondamentâi de Union europeane e proibìs, di fat, cualsisei forme di discriminazion, ancje chês che si fondin su lis lenghis (articul 21), e stabilìs il rispiet, adun cu la diversitât culturâl e religjose, ancje di chê linguistiche (articul 22). Cuâi sono alore i compits dai diviers paîs europeans tal setôr linguistic? Cuâi i problemis, e cualis lis oportunitâts? Cuâl isal il puest di dâ aes lenghis minoritariis tra i pôi rapresentâts di une bande des lenghis nazionâls e di chê altre dal inglês onipresint? E par finî ce rûl dâ a chês altris lenghis europeanis?
Domenie o jeri a Vençon pe Messe in memorie di pre Antoni Beline, mancjât ai 23 di Avrîl dal 2007.
Cun tante emozion, o ai vût l'onôr di lei l'intervent che o ai scrit su la Patrie dal Friûl di Avrîl e che us propon chi sot.
Cliput, dopo mês di ploie. E jê… li… cu lis sôs sûrs, coro di colôr e profum che a tornin an daûr an, di chês che ti plasin ancje a ti. Al jere za di cualchi dì che o smicjavi di metimi a scrivi, ma dome chê violute ad ôr de strade e à viert la risultive dai ricuarts. Segnâl? Mi plâs crodi di sì, a conferme che “ricuart” no je la peraule juste par cui che si sint inmò dongje. “O soi strac” tu mi âs dit chê sere, al jere di joibe, cuant che ti ai puartade la ultime Patrie.
"Jo o soi dome un che al fâs l'ort" al dîs Stefano Montello vierzint il disc che al presente il spetacul teatrâl omonim "L'Ort", apont.
In chest incipit e stâ dute la semplicitât, ma ancje la straordenarietât de opare di chest contadin, forsit cognossût ae plui part dai letôrs di chest blog tant che musicist e scritôr.
Stefano al è prin di dut e sore di dut un contadin! E a clamâlu cussì, cognossintlu, o soi avonde convint che i ai fat un compliment.
Un contadin che al à sielte chê strade cuant che, finide la scuele "cualchi" an indaûr, sielzi chê strade al podeve someâ un "tornâ indaûr", un volê tornâ tun mont che la plui part di lôr a batevin pîts e mans par molâlu.
La straordenarietât di dut il percors artistic, ma in font, si podarès dî semplicementri di vite, al è te sô normalitât: un principi che si torne a cjatâ par fîl e par pont ancje in chest ultin lavôr.
La filosofie contadine di Stefano che e cor su lis sôs peraulis e je esaltade des musichis origjinâls di Cristina Mauro, presince artistiche complementâr e vôs ispirade dal spetacul e di tancj altris cjapitui di chel libri clamât "Mitili FLK". Cun lôr, la magjie de fisarmoniche di Sebastiano Zorza e des percussions di Ermes Ghirardini. No vuei jentrâ masse intun cjamp che nol è di mê competence, tant che chel de critiche musicâl, ma mi limiti a gjoldimi chest Ort, dulà che ognidun di lôr, parafrasant Stefano, "al à fat la sô jecute, cun ordin e amôr: parcè che cence amôr no si fâs lôr".
E cumò vonde cjacaris: buine scolte.
Tiere Furlane sul Messaggero Veneto dai 23 di Dicembar dal 2013
Par evitâ la autocelebrazion e fâ un belanç di 5 agns di Tiere Furlane (dut l'archivi su www.regione.fvg.it/tierefurlane) riviste di culture dal teritori dal 2009 editade de Regjon Autonome Friûl-Vignesie Julie, o preferìs afidâmi aes sugjestions di Christopher Thomson (www.christopherthomson.net). Ancje lui al è intervignût ae presentazion dal numar 19, sabide ai 21 di Dicembar a Raussêt, intune suaze plui che mai simboliche tant che la sede dai Vivârs Cooperatîfs, di dulà che a partissin pal mont milions di risits, ven a stâi lis 'lidrîs dal vin'.
Scomençade a Londre e continuade tra Italie, Austrie, Gjermanie, Francie, Svezie, Turchie, la sô e je une esperience gjenuine di cui che, inmò une vore zovin, al à sielt di insedâsi in Friûl, come che al dîs lui stes, e par jessi plui precîs a Dordole, in comun di Mueç. Regjist, fotograf, scritôr, musicist, su twitter si presente tant che @gypsypunkfarmer... a dut chest, o podarès zontâ 'torzeon ecletic' che tal 2008 al à discuviert il 'sens di cjase' in Cjanâl Daupe, tes andronis di The Place Between, Dordole apont. Il lûc tal mieç, titul dal so libri fotografic trilengâl, al celebre traviers des imagjins e une liriche no comune chest borc «logât no a tramontan, ni a misdì, ni a soreli jevât, ni a soreli a mont de penisule europeane, ma intun spazi sierât di diviers confins e, tal stes timp, poiât pacjific tal biel mieç di dut chest. A son paisaçs unics che inmò in dì di vuê a ricuardin altris lûcs, storiis unichis che a descrivin tindincis. Cjaminâ par chenti al è tant che traviersâ un impressionant miscliç di timp e spazi, esplorâ un cjanton spierdût di rivocs di grande fuarce. Nol è tant ce smaraveâsi se si sintin a fevelâ cinc lenghis diferentis dome restant dome tes andronis dal borc». (altro…)
fur_Latn fur_Latn fur_Latn vec_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn